Louis Kahn

**Louis Isadore Kahn** (sünninimi **Itze-Leib Schmuilowsky**; 20. veebruar 1901 Kuressaare – 17. märts 1974 New York) oli Eestis sündinud juudi päritolu Ameerika Ühendriikide arhitekt, maalikunstnik, disainer, muusik ja filosoof.

## Elukäik ja töö
Ta sündis finantsametniku Leib Schmuilowsky (hilisema nimega Leopold Kahn) peres, tõenäoliselt Saaremaal, kuid sünnikoht ei ole päris täpselt teada ka sündide raamatu sissekannete järgi. Kindel on, et esimesed viis aastat elas ta Saaremaal. Kahn alustas joonistamist söega.

Lapsena sattus ta Saaremaal tuleõnnetusse, millest jäid näkku armid. 

Tulevase suurkuju loomingule avaldas mõju lapsepõlves nähtud monumentaalne stiilipuhas Kuressaare linnus. Seda on tunnistanud nii Kahn ise kui tema loomingu uurijad.

1906. aastal emigreerus pere USA-sse eesmärgiga vältida Kahni isa värbamist Vene-Jaapani sõtta. USA-s võttis pere uueks perekonnanimeks Kahn. Kahn kasvas üles Philadelphias ja sai USA kodakondsuse 1914. aastal.

1929. aastal külastas ta Euroopa töö- ja õppereisi käigus Eestit ja Saaremaad.

Ta õppis Pennsylvania ülikooli kaunite kunstide koolis. Teda juhendas arhitekt ja tööstusdisainer Paul Philippe Cret. Kahn oli samas ülikoolis professor 1955. aastast, kuid täiendas end ka Euroopas. Lisaks oli ta Yale’i arhitektuurikooli professor. 

Kahni peetakse 20. sajandi üheks olulisemaks arhitektiks. Ta arendas välja oma arhitektuurifilosoofia. Kahni hooneid iseloomustavad lihtsad suursuguselt monumentaalsed vormid, palju betooni ja loomulikku valgust. Kahni tähtteosed pärinevad 1960. aastatest. Kahn on projekteerinud paar sünagoogi.

Kahn suri müokardi infarkti tagajärjel New Yorgis Pennsylvania raudteejaamas, naastes Indiast tööreisilt. Temaga kaasas olnud kohvris olid kavandid ja lepinguprojektid.

## Teoseid

Pilt:Jatiyo Sangshad Bhaban (Roehl).jpg|Bangladeshi parlamendihoone
Pilt:Salk Institute1.jpg|Salk Institute
Pilt:Kimbell Art Museum.jpg|Kimbelli kunstimuuseum
Pilt:Yale Center for British Art.jpg|Yale Center for British Art
Pilt:Indian Institute of Management Ahmedabad, panorama 2006.jpg|Indian Institute of Management Ahmedabad


## Tunnustus
* 1964 – valiti Ameerika Kunstide ja Kirjanduse Akadeemia liikmeks
* 1971 – Ameerika Arhitektide Instituudi kuldmedal
* 1972 – Briti Arhitektide Kuningliku Instituudi kuninglik kuldmedal

## Jäädvustus
Kahni poeg Nathaniel Kahn on teinud temast dokumentaalfilmi "Minu arhitekt".

Filmis "Häbitu ettepanek" mainib tegelaskuju Woody Harrelson Kahni järgmiselt: "Kahni arvates tahaks isegi tellis endast midagi rohkemat kujutada.".

Helilooja Lewis Spratlan on oma kammerooperis "Arhitekt" kujutanud Kahni peategelasena.

Philadelphias on Louis Kahni nimeline park.

## Isiklikku
Louis Kahni ja Harriet Pattisoni poeg Nathaniel Kahn (sündinud 1962) on filmirežissöör, kelle kaks dokumentaalfilmi on olnud nomineeritud filmiauhinnale Oscar.

## Viited

## Kirjandus
* August E. Komendant. "18 Years with Architect Louis I. Kahn". Englewood (New Jersey): Aloray, 1975. ISBN 978-0-913690-06-2
* August Komendant. "18 aastat arhitekt Louis I. Kahniga". Toimetanud Carl-Dag Lige ja Tiit Masso. Tõlkinud Epp Aareleid. Tallinn: In Nomine, 2019. 208 lk, ISBN 978-9949015405

## Välislingid

*Louis Kahn (inglise keeles)
*Kahni looming (inglise keeles)
*Louis Kahn, architect (dokumentaalfilm, inglise keeles)
*Louis Kahn - My architect (lühiülevaade pildis: abikaasad, lapsed, tuntud hooned)
*My Architect, a son´s Journey Film (Louis Kahn) (inglise keeles)
*Olavi Pesti. "Ei saa me läbi Kahnita". Sirp, 15. juuni 2012
*Ehituskunst, Eesti Kunstiakadeemia. 47-48 Louis I. Kahn